কুতুবখালী মাদ্রাসার সামনে হরতালের সমর্থনে মিছিল বের করলে পুলিশ তাদের ধাওয়া ও লাঠি চাজ করে। এসময় হরতাল সমর্থকরা পুলিশকে লক্ষ্য করে ইট-পাটকেল নিক্ষেপ করে। সেখান থেকে পুলিশ ৪ জনকে আটক করেছে। যাত্রাবাড়ীর সানারপাড় মোড় থেকে সকাল ৭টার সময় হরতাল সমর্থনকারী  সন্দেহে ৩ জনকে আটক করেছে পুলিশ। সকাল সাড়ে ৬টার দিকে ইসলামী ছাত্র মজলিস নেতাকর্মীরা দলের মতিঝিলে সুরমা টাওয়ারে কেন্দ্রীয় কার্যালয়ের সামনে থেকে একটি মিছল বের করার চেষ্টা করলে পুলিশ তাতে বাধা দেয়। এ সময় বাংলাদেশ খেলাফত মজলিসের মহাসচিব মাওলানা নেজাম উদ্দিন, সাংগঠনিক সম্পাদক হুমায়ুন কবির, সম্মিলিত মাশায়েখ পরিষদের যুগ্মমহাসচিব ড. খলিকুর রহমান মাদানী, খেলাফত মজলিসের পল্টন থানার সভাপতি হাফেজ সামছুল আলম, জাতীয় ওলামা পরিষদের মহানগর সভাপতি দ্বীন মো. কাশেমি এবং মজলিসের কর্মী নজরুল ইসলাম ও সাইদুর রহমানসহ ১০ জনকে আটক করে। এ  সময় পুলিশের সঙ্গে মজলিস নেতাকর্মীদের কয়েক দফা ধাওয়া পাল্টা ধাওয়ার ঘটনা ঘটে। এ ছাড়া ইসলামী আন্দোলন বাংলাদেশের পুরানা পল্টনে নোয়াখালী টাওয়ারের প্রধান কার্যালয় থেকে আল-আমিন নামে দলের এক কর্মীকে আটক করেছে পুলিশ। হরতালে রাজধানী জুড়ে ব্যাপক নিরাপত্তা নেয়া হয়েছে। ভোর থেকে রাজধানী রাস্তায় পুলিশ ও রu200c্যাবের টহল চলছে। হরতালের সম্ভাব্য সহিংসতা এড়াতে গুরুত্বপূর্ণ পয়েন্টগুলোতে আইন-শৃঙ্খলা বাহিনীর ৯ হাজার সদস্য মোতায়েন রয়েছে। রাজপথে রয়েছে ৪০ রোবট পুলিশ। ১০টি ভ্রাম্যমাণ আদালতও হরতালের মাঠে আছে। রাজধানীর পুরানা পল্টন,  বায়তুল মোকাররম, মুক্তাঙ্গন, টাইমস্ আই বেঙ্গলীর অফিস ও দৈনিক বাংলা মোড় এলাকা পুলিশ ঘিরে রেখেছে। পুলিশি বাধায় হরতাল সমর্থকারী ইসলামী দলগুলোর নেতাকর্মীরা রাস্তায় বের হতে পারছে না। হরতালে সকাল থেকে রাজধানীতে বিক্ষিপ্তভাবে কিছু বাস মিনিবাস ও সিএনজি অটোরিকশা চলতে দেখা যাচ্ছে, তবে এর সংখ্যা কম। দূরপাল্লার বাস-ট্রাক বন্ধ রয়েছে। বন্ধ রয়েছে রাজধানীর অধিকাংশ এলাকায় ব্যবসা-প্রতিষ্ঠান, দোকান-পাট।  রোববার সকাল ৬টা থেকে কাল সোমবার দুপুর ১২টা পর্যন্ত সারা দেশে হরতাল কর্মসূচি চলবে। বিএনপি ও জামায়াতে ইসলামী এ হরতালে  সমর্থন দিয়েছে।  সংবিধানে আল্লাহর ওপর আস্থা ও বিশ্বাস পুনঃস্থাপনের দাবিতে এবং বিসমিল্লাহ বিকৃত করার প্রতিবাদে ইসলামী আন্দোলন বাংলাদেশ শুধু আজ এবং সম্মিলিত ইসলামী ও সমমনা ১১টি দল কাল সোমবার দুপুর ১২টা পর্যন্ত হরতাল পালন করছে।  হরতাল আহ্বানকারী ১২ দলীয় জোটের শরিকেরা হলো- বাংলাদেশ খেলাফত মজলিস, ইসলামী আন্দোলন বাংলাদেশ, বাংলাদেশ খেলাফত আন্দোলন, সম্মিলিত ওলামা মাশায়েখ পরিষদ, নেজামে ইসলাম পার্টি, ন্যাশনাল ডেমোক্রেটিক পার্টি-এনডিপি, ইসলামী ঐক্য আন্দোলন, জাতীয় গণতান্ত্রিক পার্টি (জাগপা), মুসলিম লীগ, ইসলামিক  পার্টি, বাংলাদেশ ন্যাপ ও ন্যাপ ভাসানী। এর সঙ্গে যুক্ত হয়েছে জাতীয় ওলামা পরিষদ, তাহযিব কমিটি, আইম্মা পরিষদ, জমিয়াতুল মোদাররেছিন, সচেতন ইসলামী জনতাসহ আরও ৯ সংগঠন।  ৩০ জুন সংবিধান সংশোধনের প্রতিবাদে ইসলামী আন্দোলন ও ১২ দল এক সঙ্গে সংবাদ সম্মেলনে হরতাল ডাকে। কিন্তু এর কয়েক ঘণ্টা পরেই জোট ত্যাগ করে ইসলামী আন্দোলন। পৃথকভাবে হরতালের কর্মসূচি দেয় দলটি।  অপর একটি সূত্র জানায়, হরতাল ডাকা ইসলামী সংগঠনগুলোর কার্যালয় অবরুদ্ধ করে রেখেছে পুলিশ। সংশ্লিষ্ট সংগঠনগুলোর নেতারা এ অভিযোগ করেছেন। হরতাল প্রতিহত করার  লক্ষ্যে রাজধানীর বিভিন্ন অঞ্চলে পুলিশ মোতায়েন করা হয়েছে। ইসলামী আন্দোলন বাংলাদেশের পুরানা পল্টনে নোয়াখালি টাওয়ারের প্রধান কার্যালয় পুলিশ অবরুদ্ধ করে রেখেছে। সংগঠনটির নেতা বেলায়েত হোসেন এ তথ্য জানান। সকালে আল আমিন নামের একজনকে পুলিশ গ্রেপ্তার করেছে বলেও তিনি জানান।  বাংলাদেশ ইসলামী ছাত্র মজলিসের কেন্দ্রীয় সভাপতি এম সালেহ আহমেদ ও জাতীয় ওলামা পরিষদের মহানগর সভাপতি মাওলানা দ্বীন মোহাম্মদ কাশিমী পুলিশের ভূমিকার তীব্র প্রতিবাদ জানান। এ দুটি সংগঠনের কার্যালয়ও পুলিশ অবরুদ্ধ করে রেখেছে বলে তারা অভিযোগ করেন।  কাশিমী বলেন, আমরা কোন দেশে বাস করছি? এটা কোন ধরনের গণতন্ত্র? হরতাল ডাকা সবার গণতান্ত্রিক অধিকার। কিন্তু ঈমান ও আকিদা রক্ষার এই হরতালে পুলিশ আমাদের নেতাকর্মীদের রাস্তায় দাঁড়াতে দিচ্ছে না।ওলামা পরিষদের যুগ্ম-সাধারণ সম্পাদক ড. খলিলুর রহমান মাদানী জানান, শনিবার রাত থেকে সারাদেশে ২১৫ নেতাকর্মী গ্রেপ্তার করে।